Къэбэрдей-Балъкъэр – щIыналъэ телъыджэ
Котляровхэ Мариерэ Викторрэ иджыблагъэ къыдагъэкIащ «Къэбэрдей-Балъкъэр телъыджэ» зыфIаща тхылъыр. Ар абыхэм ди щIыналъэм теухуауэ ягъэхьэзыра еханэ тхылъщ. Нэхъ япэкIэ къыдэкIауэ щытащ «Живописная Кабардино-Балкария» (2011 гъэ), «Таинственная Кабардино-Балкария» (2011 гъэ), «Неизвестная Кабардино-Балкария» (2013 гъэ), «Загадочная Кабардино-Балкария» (2014 гъэ), «Увлекательная Кабардино-Балкария» (2014 гъэ) тхылъхэр. А псори зытеухуар дыщалъхуа республикэрщ, абы щыIэ гуапагъэмрэ дахагъэмрэщ.
«Къэбэрдей-Балъкъэр телъыджэ» тхылъыр нэхъыбэу теухуащ Вагъэдзыкъуэ къуажэм зыщызыгъэбыдауэ щыта «Бергман» нэмыцэ батальоныр зэрызэтракъутам, фашистхэм «11-м я хэщIапIэ» хьэщIэщыр яубыдауэ зэрыщытам, Тырныауз вольфрам-молибден комбинатым и лэжьакIуэхэр зэрыпхъуакIуэхэм яIэрымыхьэн папщIэ Бечо щхьэдэхыпIэмкIэ зэрызэпрашам, Iуащхьэмахуэ вулканыр къыщыушынкIэ хъуну зэманым.
ЦIыхухэм яфIэгъэщIэгъуэну щыгъуазэ защIынщ Тызыл, Хъазнидон псыхъуэхэм я щIыпIэ нэхъ къуейщIей дыдэхэм зэгуэр къыщагъэсэбэпу щыта рудникхэм, Зеикъуэ къуажэм и Iэшэлъашэхэм хуэзэ Мыщэкъуэ и щэхухэм, нэгъуэщIхэми.
Тхылъыр топсэлъыхь дзэзешэ цIэрыIуэ Тимур Къэбэрдей-Балъкъэрым и щIыналъэм къыщигъэна лъэужьым, Тамбукъан гуэлыр абы и цIэм зэрепхам.
НэхъапэкIэ къыдэкIауэ щыта тхылъхэми хуэдэу, мыр сурэт екIухэмкIэ гъэщIэрэщIащ, жинт Iувым тхэпс тегъэлъэдащ, напэкIуэцI 384-рэ мэхъу.
БОРЫКЪУЕЙ Анатолэ.
